**PENGAJIAN TAFSIR**

**Kandungan**

**Isi Kandungan Muka Surat**

1.0 Pengenalan 2

2.0 Tafsir Zad al-Masir dan Anwar al-Tanzil 3

2.1 Tafsir Zad al-Masir 3

2.1.1 Aspek tafsir Zad al-Masir fi ‘Ilm al-Tafsir 5

2.2 Tafsir Anwar al-Tanzil 5

2.2.1 Aspek tafsir Anwar al-Tanzil wa Asrar al-Ta’wil 6

3.0 Tafsiran Ibn Al-Jawz dan Al-Baidhawi pada ayat 62,

Surah al-Baqarah 7

3.1 Ibn Jawzi di dalam tafsir Zad al-Masir 7

3.2 Tafsir Imam Baidhawi dalam karya Anwar

al-Tanzil wa Asrar al-Ta’wil 8

4.0 Kaedah pentafsiran ayat al-Quran dan contoh aplikasinya

dalam tafsir Ibn al-Jawzi dan al-Baidhawi 11

5.0 Sinopsis buku Usul fi al-Tafsir oleh Muhammad bin

Salih al-Uthaimin dan Fusul fi Usul al-Tafsir oleh

Musaid bin Sulaiman al-Tayyar. 14

5.1 Muhammad bin Salih al-Uthaimin 14

5.1.1 Karya Ibn Uthaimin 15

5.1.2 Musaid bin Sulaiman al-Tayyar 15

5.2 Sinopsis dan perbandingan buku Usul fi al-Tafsir dan

Fusul fi Usul al-Tafsir 16

5.2.1 Sinopsis karya Muhammad Salih Ibn Uthaymin dan

Musaid Sulayman al-Tayyar 16

5.2.2 Perbandingan sudut pandangan Salih Uthaymin dan

Musaid bin Sulayman al-Tayyar di dalam karya. 16

5.3 Perbezaan yang terdapat dalam kedua-dua karya 17

5.3.1 Dalam pentafsiran al-Quran dengan al-Quran 17

5.3.2 Dalam pentafsiran al-quran dengan perkataan sahabat 18

5.4 Dalam kitab Usul fi al-Tafsir karya Musaid Sulayman

al-Tayyar 19

6.0 Kesimpulan 21

Rujukan 22

**1.0 Pengenalan**

Ilmu tafsir adalah ilmu yang luas di dalam dunia Islam, tokoh-tokoh yang terlahir berabad-abad daripada zaman awal Islam sehingga kini menunjukkan perkembangan tafsir al-Quran yang tidak pernah berhenti sekaligus melahirkan ramai pentafsir, kadangkala daripada tafsir-tafsir yang terlahir mencetuskan perdebatan yang menunjukkan percambahan kepada kemajuan dalam ilmu tafsir (Muhammad Nur, 2012). Perbezaan pandangan dalam Islam adalah sesuatu yang biasa berlaku sejak zaman Rasulullah, namun semakin jauh jarak masa dengan Rasulullah, semakin banyak perbezaan pendapat dan kritikan di dalam aliran ilmu tafsir itu sendiri tetapi mempunyai metode tersendiri dalam menangani permasalahan yang menjadi kepentingan setiap individu (Hussin Salamon, 2003)

Oleh yang demikian, tafsir al-Quran adalah wajib dipelajari oleh semua umat Islam ( Al-Baidawi, 2002) sama ada secara langsung ataupun secara tidak langsung kerana tafsir merupakan ilmu bagi memahami kitab Allah SWT yang diturunkan ke atas nabi Muhammad yang menjelaskan makna-makna, menyaring dan mengeluarkan sesuatu hukum hakam. (Manna’ al-Qattan, 2007). Allah menurunkan wahyu kepada nabi dan rasul dan ilmu tafsir adalah salah satu ilmu bagi memahami al-Quran iaitu wahyu yang diturunkan kepada nabi-Nya. Menurut Hafidz Siddiq (2013), kepentingan dalam memahami tafsir dan ilmu-ilmu al-Quran adalah kepentingan yang sangat besar.

Justeru, objektif daripada tugasan ini adalah kita dapat mengenali tokoh mufassir dan karyanya yang berbeza di dalam ahli Sunnah wal Jamaah dan menganalisis karya-karya utama tafsir al-Quran, qawaid dan manhajnya.. Khususnya dua tokoh yang terdapat di dalam penulisan ini iaitu Imam al-Baidhawi dan Imam al-Jawzi. Selain itu, dapat mengetahui dasar-dasar dalam pentafsiran al-Quran. Selain itu, mempelajari bagaimana mengambil pandangan para mufasir dalam al-Quran melalui tafsir mereka dan dapat mengenali beberapa tokoh sahabat, tabiin, bahkan munafiqin di dalam al-Quran.

# **2.0 Tafsir Zad al-Masir dan Anwar al-Tanzil**

## **2.1 Tafsir Zad al-Masir**

Tafsir Zad al-Masir fi ‘Ilm al-Tafsir adalah kitab tafsir karangan Ibn Jawzi. Nama Ibn Jawzi adalah Abu al-Faraj ‘Abd al-Rahman Ibn Abi al-Hasan Ibn ‘Ali Ibn Muhammad Ibn Ali Ibn Abdullah Ibn Hamadi Ibn Ahmad Ibn Muhammad Ibn Ja’far al-Jawzi al-Qurasyi al-Taymi al-Bakri al-Baghdadi. Beliau merupakan seorang yang faqih dalam mazhab Hanbali, seorang yang hafiz al-Quran, ahli tafsir dan dikenali juga sebagai sasterawan. Beliau digelar sebagai Jamaluddin. (Ibn Jawzi, 2002) Beliau dikenali sebagai pengikut mazhab Hanbali yang disegani, terkenal alim, baik hati, berakhlak mulia dan juga pandai mengaplikasikan humor di dalam ceramahnya (Andi Muhammad Ali Amiruddin, 2013).

Menurut Amin (2017), Ibn Jawzi merupakan seorang ahli tafsir pada abad ke-6H. Beliau juga merupakan penasihat di Baghdad ketika zamannya. Beliau masyhur sebagai seorang yang mempunyai ilmu pengetahuan yang luas, beliau mentafsirkan al-Quran dengan kaedah *tafsir bil ma’thur*. Beliau menuliskan tafsir dengan pena yang cenderung kepada semua aspek di dalam pentafsiran iaitu *asbab al-nuzul, qiraat, hadis nabi, perkataan para sahabat, perkataan para tabiin, kaedah nahu (umum), kaedah qati’e dan zanni ayat* (khusus). Ibn Jawzi meninggal dunia pada tahun 597H pada bulan Ramadhan, ketika berumur 90 tahun. Beliau disemadikan berdekatan makam Imam Ahmad Ibn Hanbal (Ibn Jawzi, 2002).

Kitab Zad al-Masir pada awalnya mengandungi empat jilid sebelum berlaku pengeditan. Zad al-Masir yang dikatakan tafsir singkatan daripada tafsir *Jami’ al-Bayan fi Tafsir al-Quran* karangan Imam al-Tabari dan juga tafsir al-Quran al-Azim karangan Imam Ibn Kathir. Gaya penulisan Ibn Jawzi di dalam tafsirnya adalah dengan penjelasan al-Quran dengan al-Quran, penjelasan al-Sunnah, tafsir bil ma’thur, pengungkapan sebab nuzul, menghindari pengulangan penjelasan al-Quran, menghuraikan Qiraat yang berbeza, penulisan puisi, dan juga penulisan tatabahasa yang sesuai. (Andi Muhammad Ali Amiruddin, 2013).

Walau bagaimanapun, Zad al-Masir merupakan sebuah tafsir yang mengumpulkan semua pentafsir-pentafsir abad pertama dan mengutamakan pentafsiran al-Quran dengan al-Quran, riwayat daripada sahabat dan tabiin.Menurut, Sifatu Safwa, (2022), ia adalah sebuah tafsir bi al-ma’thur yang mengetengahkan pelbagai aspek. Tafsir ini terlahir pada abad ke 6H. Tafsir ini dikatakan jawapan sebagai semua permasalahan dan ringkasan daripada permasalahan yang melanda ketika zamannya. (Amin, 2017)

### **2.1.1 Aspek tafsir Zad al-Masir fi ‘Ilm al-Tafsir**

i- Tafsir Imam Ibn Jawzi adalah tafsir Salafi, beliau ulama yang berkecenderungan mazhab Hanbali.

ii- Tafsir Zad al-Masir adalah tafsir yang penuh dengan isu-isu perbincangan dan perdebatan tentang ayat-ayat Quran. Ia seolah-olah merupakan tafsir singkatan.

iii- Ibn Jawzi mengimplementasikan pentafsiran tafsir bi al-ma’thur di dalam tafsirnya.

iv- Mengutamakan pandangan-pandangan para pentafsir terdahulu iaitu para sahabat dan tabiin dan banyak mentafsirkan dengan penggunaan tafsir al-Quran dengan al-Quran (Andi Muhammad, 2013).

## **2.2 Tafsir Anwar al-Tanzil**

Anwar al-Tanzil wa Asrar al-Ta’wil adalah tafsir karangan Imam Baidhawi. Imam Baidhawi adalah imam Allamah qadi Nasiruddin Abu al-Khayr dikenali sebagai (Abu Said) Abdullah Ibn Umar Ibn Ali Al-Baydhawi al-Syirazi al-Syafie. Nama Baidha` disandarkan kepada sebuah negeri Parsi. Beliau meninggal dunia di Tibriz menurut al-Subki pada tahun 691H manakala menurut Ibn Katsir pada 685H. (Al-Baydhawi,1998). Al-Baidhawi dibesarkan dalam kalangan penganut Ahli Sunnah yang bermazhab Syafie. Walaupun ia dikelilingi oleh penganut Syiah dan Muktazilah beliau sangat fanatik di dalam mazhabnya. Beliau banyak berguru daripada ayahnya sendiri iaitu Imam Abu al-Qasim, salah seorang hakim di Parsi. Al-Baidhawi sangat mencintai ilmu pengetahuan sehingga beliau dapat menguasai pelbagai cabang ilmu dengan mendalam di dalam pelbagai aspek keilmuan iaitu fiqah, usul, mantiq, falsafah, kalam, adab dan juga sastera-sastera Arab. Selain itu Al-Baidhawi juga pakar dalam bidang debat dan berdiskusi (Nina Karlina, 2011).

Tafsir al-Baidhawi merupakan tafsir moden yang mengumpulkan di dalam pentafsiran dengan pentafsiran dan pentakwilan dengan menggunakan kaedah bahasa arab, dan dalam dalil-dalil usul Ahli Sunnah wal Jamaah. Walaupun kadangkala al-Baidhawi mengambil pandangan Zamakhsyari sebagaimana dalam penulisan tafsirnya al-Kasysyaf, itu adalah disebabkan persepakatan ahli hadis dalam periwayatan dan persamaan dalam keilmuan sahaja. Bukan pada mazhab. Ini dapat dilihat di dalam pentafsirannya apabila berlaku perselisihan pendapat di dalam mazhab-mazhab, al-baydhawi mengangkat pandangan mazhab Ahli Sunnah bagi mentarjih pandangan ulama (Al-Baidhawi,1998).

Menurut Nina Karlina (2011), Tafsir al-Baidhawi adalaj karya teragung beliau dengan penggunaan bahasa yang sangat ringkas dan mudah difahami. Tafsir ini dinamakan oleh beliau sendiri dengan membawa maksud lampu wahyu dan rahsia pentafsiran. Manakalah ciri tafsirnya adalah kutipan dan ringkasan daripada kitab tafsir sebelumnya iaitu *Fakhr al-Din al-Razi* dan Zamaksyari sehingga beliau dikatakan seorang yang mencuri hasil karya ulama tersebut.

Tafsir Anwar al-Tanzil adalah sebuah tafsir al-Quran yang lengkap yang menghuraikan tentang prinsip-prinsip Bahasa Arab. Tafsir ini menjelaskan tentang pemahaman dan pegangan Ahli Sunnah wal jamaah dan juga pegangan Muktazilah kerana ia dikatakan ringkasan daripada tafsir al-Kasysyaf karangan al-Zamakhsyari yang berpegangan dengan mazhab Muktazilah. Selain daripada tafsir al-kasysyaf, Imam al-Baydawi juga banyak mengambil daripada tafsir al-Kabir karya Imam Fakhr al-Din al-Razi dan juga tafsir Mufradat al-Alfaz al-Quran oleh al-Raghib al-Isfahani (Sifatu Safwa, 2022).

### **2.2.1 Aspek tafsir Anwar al-Tanzil wa Asrar al-Ta’wil**

i- Imam al-Baidawi bermazhab Syafie dan tafsirannya menjurus kearah mazhab Syafie dan menolak pandangan Muktazilah, namun sebahagian berpandangan, Imam al-Baydawi meringkas tafsir Imam al-Zamakhsyari dan ada mengutip pandangan beliau.

ii- Keseluruhan tafsir Anwar al-Tanzil wa Asrar al-Ta’wil adalah tafsir bi al-Ra’yi iaitu dengan ijtihad walaupun beliau menggunakan juga kaedah tafsir bi al-ma’thur. (Hawirah Masnung, 2013).

iii- Pakar dalam ilmu perdebatan, mempunyai jawatan dalam masyarakat dan menulis kitab Anwar al-Tanzil selepas beliau meninggalkan jawatannya.

iv- Penulisan tafsirnya dibimbing juga oleh gurunya, Khata’I iaitu individu yang bertanggungjawab memberi pandangan untuk beliau meninggalkan jawatannya sekaligus kerana minat beliau yang sangat mendalam dalam tafsir al-Quran yang dikatakan ilmu yang paling tinggi darjatnya. (Syamsul Wathani, 2018)

# **3.0 Tafsiran Ibn Al-Jawz dan Al-Baidhawi pada ayat 62, Surah al-Baqarah**

إِنَّ ٱلَّذِينَ ءَامَنُواْ وَٱلَّذِينَ هَادُواْ وَٱلنَّصَٰرَىٰ وَٱلصَّـٰبِـِٔينَ مَنۡ ءَامَنَ بِٱللَّهِ وَٱلۡيَوۡمِ ٱلۡأٓخِرِ وَعَمِلَ صَٰلِحٗا فَلَهُمۡ أَجۡرُهُمۡ عِندَ رَبِّهِمۡ وَلَا خَوۡفٌ عَلَيۡهِمۡ وَلَا هُمۡ يَحۡزَنُونَ

Maksud ayat : *Sesungguhnya orang-orang yang beriman dan orang-orang Yahudi dan juga Nasrani, orang-orang Sabiin sesiapa di antara mereka itu beriman kepada Allah dan beriman kepada hari akhirat serta beramal soleh, maka bagi mereka pahala balasan di sisi Tuhan mereka (Allah) dan tidak ada kebimbangan kepada mereka, mereka pula tidak berdukacita.* (al-Baqarah:62)

## **3.1** **Ibn Jawzi di dalam tafsir Zad al-Masir**

Menurut Ibn Jawzi di dalam tafsir Zad al-Masir, mereka yang beriman yang dimaksudkan terdapat lima kategori : Pertama, orang-orang yang beriman dengan Nabi Isa, sebelum kedatangan Nabi Muhammad. Kedua, orang-orang yang beriman dengan Nabi Musa AS. Ketiga, orang-orang munafik. Keempat, orang-orang yang memeluk Islam. Kelima, orang-orang yang beriman daripada umat ini.

Manakala maksud *hadu* daripada al-Zajjaj asal mereka adalah mereka yang bertaubat iaitu asal orang Yahudi. Makna *man ansari ila Allah* pula adalah Nasara adalah tempat turunnya al-Masih, kerana mereka adalah orang-orang membantu dan menolong.

*Al-Sabiin* adalah menurut al-Zajjaj adalah golongan yang keluar daripada satu agama kepada satu agama.

Menurut Imam Jawzi, perkataan (وَٱلصَّـٰبِـِٔينَ) ada beberapa pandangan iaitu:

i- Golongan kaum Nasara yang paling lembut kata-katanya.

ii- Mereka adalah kaum antara Nasara dan Majusi, mereka tiada agama.

ii- وَٱلصَّـٰبِـِٔينَ adalah golongan antara Yahudi dan Nasrani.

iv- Mereka seperti orang Majusi.

v- Ahli kitab yang membaca kitab Zabur.

vi- Mereka solat menghadap kiblat, percaya kepada malaikat dan membaca kitab Zabur.

vii- Mereka adalah golongan yang mengucapkan kalimah tauhid, mereka tiada kitab, tiada amalan dan tiada nabi.

Dan tafsiran (مَنۡ ءَامَنَ) pula terdapat tiga golongan iaitu:

i- Orang beriman yang terdapat dalam kelompok kuffar.

ii- Sesiapa yang meluruskan keimanannya.

iii- Iman sebagaimana iman para munafik pada lidah kemudian beriktikad dihati.

Seterusnya maksud (وَعَمِلَ صَٰلِحٗا) adalah menunaikan kewajipan atau perintah Allah SWT dengan melakukan amalan soleh. (Ibn Jawzi, 2002).

## **3.2 Tafsir Imam Baidhawi dalam karya Anwar al-Tanzil wa Asrar al-Ta’wil**

Manakala tafsir Imam Baidhawi dalam kitabnya Anwar al-Tanzil wa Asrar al-Ta’wil pula sebagaimana berikut iaitu:

i- Orang beriman (ءَامَنُواْ) di dalam surah al-Baqarah ayat 62 merupakan orang-orang yang mahu mengamalkan ajaran agama yang di bawa oleh Nabi Muhammad sama ada yang benar-benar ikhlas ataupun golongan munafik.

ii- (هَادُواْ) adalah anak keturunan daripada nabi Ya’qub AS.

iii- (وَٱلنَّصَٰرَىٰ) adalah golongan yang membantu Nabi Isa AS dan bersama-sama mereka golongan daripada *qaryah* (perkampunga) Nasran, kerana itu dinamakan Nasara.

iv- (وَٱلصَّـٰبِـِٔينَ) adalah kaum antara Nasara dan Majusi. Asal agama mereka adalah daripada Nabi Nuh. Dikatakan mereka menyembah malaikat. Ada pula pendapat mereka menyembah bintang. Mereka juga dikatakan cenderung kepada semua agama, atau mana-mana agama. Ataupun juga mereka daripada kelompok yang haq kepada kelompok kebatilan.

v- (مَنۡ ءَامَنَ بِٱللَّهِ وَٱلۡيَوۡمِ ٱلۡأٓخِرِ وَعَمِلَ صَٰلِحٗا) adalah golongan yang membenarkan di dalam hatinya dengan kehidupan dan pada pengakhiran kehidupan. Amal mereka bertepatan syariah, iman mereka adalah iman yang tulus. Mereka masuk islam dengan perkataan yang benar.

vi- (فَلَهُمۡ أَجۡرُهُمۡ عِندَ رَبِّهِمۡ) dijanjikan kepada mereka atas keimanan dan amal mereka.

vii- ( وَلَا خَوۡفٌ عَلَيۡهِمۡ وَلَا هُمۡ يَحۡزَنُونَ) Tiada ketakutan bagi mereka ketika hari yang menakutkan tertimpa kepada golongan kafir. (Al-Baidhawi, 1998).

Oleh yang demikian, bagi memahami perbezaan antara kedua-dua karya tafsir seperti beriku :

|  |  |  |
| --- | --- | --- |
| Perkataan | Tafsir Ibn Jawzi | Tafsir al-Baidawi |
| ءَامَنُواْ | Orang yang beriman ataupun yang beriman dengan Nabi isa, Musa atau dari kalangan umat Nabi Muhammad, golongan munafik | Umat Nabi Muhammad yang benar-benar ikhlas memeluk Islam ataupun golongan munafik (antara iman dan kufur) |
| هَادُواْ | Orang-orang Yahudi | Keturunan nabi Ya’qub |
| ٱلنَّصَٰرَىٰ | Tempat turunnya Isa al-Masih, disitu terdapat kelompok yang membantu Nabi Isa. | Golongan yang membantu Nabi Isa, terdapat kalangan mereka asal qaryah Nasran. |
| وَٱلصَّـٰبِـِٔينَ | al-Zajjaj - golongan yang keluar daripada satu agama kepada satu agama.  Menurut Imam Jawzi.  (i) golongan kaum Nasara yang paling lembut kata-katanya.  (ii) Mereka adalah kaum antara Nasara dan Majusi, mereka tiada agama.  (iii) Sabiin adalah golongan antara Yahudi dan Nasrani.  (iv) Mereka seperti orang Majusi.  (v) Mereka adalah ahli kitab yang membaca kitab Zabur.  (vi) Mereka solat menghadap kiblat, menyembah malaikat dan membaca kitab Zabur.  (vii) Mereka adalah golongan yang mengucapkan kalimah tauhid, mereka tiada kitab, tiada amalan dan tiada nabi. | (1) Kaum antara Nasara dan Majusi. Asal agama mereka adalah daripada Nabi Nuh. Dikatakan mereka menyembah malaikat. Ada pula pendapat mereka menyembah bintang. Mereka juga dikatakan cenderung kepada semua agama, atau mana-mana agama. Ataupun juga mereka daripada kelompok yang haq kepada kelompok kebatilan. |
| مَنۡ ءَامَنَ | Tiga golongan :  (i) Orang beriman yang terdapat dalam kelompok kuffar.  (ii) Sesiapa yang meluruskan keimanannya. (iii) Iman sebagaimana iman para munafik. | Golongan beriman yang benar-benar tulus imannya kepada Allah. Benar dihati, amal dan lidahnya. |
| وَعَمِلَ صَٰلِحٗا | Amal yang bertepatan syariah, iman yang tulus. | Menunaikan kefardhuan |

# **4.0 Kaedah pentafsiran ayat al-Quran dan contoh aplikasinya dalam tafsir Ibn al-Jawzi dan al-Baidhawi**

Kaedah umum dalam mentafsirkan al-Quran ada tujuh dan empat daripadanya ialah:

**i-** كل العام يبقى على عمومه حتى يأتى ما يخصصه

**Kullu ‘am Yabqa ‘ala ‘Umumihi hatta ya’tiy ma yukhassisuhu**

Kaedah ini membawa maksud setiap lafaz ayat yang mengandungi makna yang lebih daripada satu maka ayat tersebut juga boleh ditafsirkan dengan berbagai makna yang terkandung di dalamnya. Namun, kaedah ini tidak dapat dilaksanakan apabila terdapat dalil yang khusus pada salah satu makna yang terkandung dalam ayat tersebut. Ini dapat dilihat pada contoh surah al-Quraisy ayat 4 :

ٱلَّذِيٓ أَطۡعَمَهُم مِّن جُوعٖ وَءَامَنَهُم مِّنۡ خَوۡفِۢ

Maksudnya : *Yang telah memberi makanan kepada mereka untuk menghilangkan lapar dan mengamankan mereka dari rasa ketakutan* (al-Quraisy:4).

Aman di dalam ayat ini bersifat umum, sama ada aman daripada musuh atau daripada penyakit atau sebagainya.

Menurut Imam al-Baidawi aman dari ketakutan adalah aman daripada tentera bergajah. (Imam Baidawi, t.t) Namun, Imam Ibn Jawzi mengatakan aman daripada ketakutan bermaksud, dahulunya mereka asalnya tiada berbaju, iaitu telanjang, lalu Allah menjadikan mereka ahli al-Haram (orang yang berihram) dengan menutupi badan mereka (Ibn Jawzi, 2002), Justeru ayat ini dapat dilihat sebagai ayat yang mempunyai pentafsiran yang berbeza-beza daripada pelbagai tafsir.

**ii- العبرة بعموم اللفظ لا بخصوص السبب**

**Al-Ibrah bi ‘Umumil Lafzi la bikhususis sabab**

Kaedah ini membawa maksud pemahaman bagi sesebuah maksud ayat adalah berdasarkan umum lafaznya bukan daripada pengkhususan sebab turunnya ayat tersebut. Justeru ayat al-quran tidak terikat pada sesuatu keadaan dan konteks sahaja, ia mencakupi kepada seluruh kehidupan dan sejagat manusia, tidak berwaktu dan tidak pada hanya susuk tubuh satu orang sahaja. Ia bermaksud kepada seluruh manusia dan seluruh aspek kehidupan. (Fahd al-Rumi, t.t). Sebagai contoh surah al-Baqarah ayat 204 :

وَمِنَ ٱلنَّاسِ مَن يُعۡجِبُكَ قَوۡلُهُۥ فِي ٱلۡحَيَوٰةِ ٱلدُّنۡيَا وَيُشۡهِدُ ٱللَّهَ عَلَىٰ مَا فِي قَلۡبِهِۦ وَهُوَ أَلَدُّ ٱلۡخِصَامِ

Maksudnya: *Dan di antara manusia ada yang di antara tutur katanya mengenai hal kehidupan dunia menyebabkan engkau tertarik hati dan dia bersumpah dengan mengatakan bahawa Allah menjadi saksi atas apa yang ada dalam hatinya, padahal ia amat keras permusuhannya kepadamu.* (al-Baqarah: 204)

Menurut Imam Baidhawi, ayat ini diturunkan pada Akhnas Ibn Syariq al-Tsaqafi. Akhnas adalah seorang yang pandai tutur kata dan Bahasa dalam melindungi nabi dan memperkatakan tentang Islam. Terdapat riwayat mengatakan ayat ini diturunkan kepada seluruh kaum munafiqin ketika itu. (Imam al-Baydawi,t.t)

Manakala, menurut Ibn Jawzi, ulama berselisih pandangan dalam menjelaskan kepada siapa ayat ini diturunkan. Pendapat pertama, ia diturunkan kepada Akhnas Ibn Syariq, beliau dikatakan kufur pada hati, namun baik kepada nabi, beliau bersumpah untuk mengikuti nabi, dan mencintai nabi namun hatinya berbalik dari apa yang diperkatakan. Pendapat kedua mengatakan ayat ini diturunkan kepada sesiapa yang berpura-pura beriman, namun islam terzahir pada lidah sahaja bukan daripada hati. Pendapat ketiga pula ayat ini diturunkan kepada Suriyah Ibn Raji’, beliau adalah kafir daripada golongan quraisy (Ibn Jawzi, 2002).

Justeru, ayat ini bukanlah khusus kepada nama seorang munafiq atau golongan munafiq tertentu sahaja. Ia sesuai kepada seluruh umat Islam yang hanya Islam dengan lisan sahaja, namun tidak pada hati dan amalan, atau dikatakan golongan pertengahan yang tidak berprinsip dalam membela kebenaran Islam ketika mana agama Islam sedang dihancurkan musuh. Namun, Islam yang sebenar adalah beriman kepada Allah, menerima segala isi dan perintah juga larangan daripada Allah sebagai satu prinsip yang perlu dipegang teguh dalam seluruh kehidupan.

iii- اختلاف القراءات في الآية يعدد معانيها

**Ikhtilaf al-Qiraah fi al Ayah Yu’addid Ma’aniha**

Perbezaan Qiraat terjadi dalam dua keadaan. Yang pertama, pada ragam pembacaan huruf dan harakat seperti hokum izhar, idham, imalah, mad dan lain-lain. Kedua, perbezaan qiraat dalam kalimat ataupun harakat yang membolehkan adanya perbezaan makna. Penguasaan yang baik dalam qiraat membantu pentafsir al-Quran membezakan qiraat yang terjadi adalah disebabkan perubahan atau penambahan makna, kerana qiraat yang boleh mengubah perbezaan makna ia sangat mempengaruhi pentafsiran ayat al-Quran. (Fahd al-Rumi, t.t)

**iv- المعنى يختلف باختلاف رسم الكلمة**

**Al-ma’na yakhtalif bi ikhtilaf Rasm al-Kalimah**

Sebahagian kalimah-kalimah dalam al-Quran mempunyai pelbagai makna yang dapat dikenalpasti melalui penulisan teks mushaf yang digunakan. Justeru, rasm al kalimah mempunyai peranan yang penting bagi meluruskan kepelbagaian kalimah untuk dipilih mana yang paling sesuai. Ini dapat dilihat dalam surah al-A’la : 6

سَنُقۡرِئُكَ فَلَا تَنسَىٰٓ

Maksudnya: *Kami akan membacakan kepadamu Muhammad sehingga engkau tidak lupa.* (al-A`la:6)

Para ulama berbeza pandangan dalam memaknakan kalimah ini. Ada pendapat menyatakan ianya adalah penyangkalan. Ada pula yang menyatakan ianya berbentuk larangan. Fungsi rasm al-kalimah menunjukkan pendapat yang rajah antara pandangan tersebut. Rasm kalimah yang digunapakai pada ayat ini adalah ((تَنسَىٰٓ dengan kewujudan alif maqsurah, iaitu ia dimaknai dengan penyangkalan (bahawa rasul itu tidak lupa). Jika kalimah itu bermaksud larangan maka rasm kalimahnya sepatutnya adalah (لَا تَنسَ ) . Namun لَا yang dimaksudkan adalah untuk menafikan, bukan sebagai larangan. (Fahd al-Rumi, t.t)

Imam al-Baydhawi mentafsirkan (فَلَا تَنسَىٰٓ) adalah kekuatan menghafaz yang ada pada baginda nabi walaupun baginda seorang yang ummi, iaitu لَا dimaksudkan sebagai nafi bukan larangan.

Manakala Imam Ibn Jawzi pula mentafsirkan (فَلَا تَنسَىٰٓ) dalam ayat ini bermaksud Allah meletakkan seluruh al-Quran di dalam hati nabi Muhammad, maka janganlah nabi melupakan selama-lamanya. Imam Ibn Jawzi hanya menuliskan secara ringkas sahaja tanpa perbahasan. Seolah-olah لَا dapat difahami bahwa nabi jangan sekali-kali meninggalkan dan melupakan. (Ibn Jawzi, 2002).

Justeru, ilmu tentang qiraat perlulah dirujuk kepada golongan yang faham dan mentelaah ilmu qiraat, atau merujuk tafsir-tafsir dan ulama yang pakar ilmu qiraat, bukan hanya boleh difahami dengan sewenang-wenangnya hanya dengan membaca al-Quran

# **5.0 Sinopsis buku Usul fi al-Tafsir oleh Muhammad bin Salih al-Uthaimin dan Fusul fi Usul al-Tafsir oleh Musaid bin Sulaiman al-Tayyar.**

## 5.1 **Muhammad bin Salih al-Uthaimin**

Muhammad bin Salih al-Uthaimin, nama penuh beliau adalah Abu Abdullah Muhammad bin Salih bin Muhammad bin Uthaimin al Wahabi al-Tamimi dari kabilah Bani Tamim. Beliau lahir di Unaizah, Daerah Qasim Mekah pada 27 Ramadhan 1347H bersamaan 9 Mac 1929M dan dibesarkan dalam keluarga yang kuat beragama. Awal pendidikan beliau adalah daripada datuk sebelah ibunya, Abdul Rahman bin Sulaiman, beliau mempelajari alquran sehingga menjadi hafiz al-Quran. Kehidupan beliau dipenuhi dengan suasana menuntut ilmu dan mengajar, setelah dewasa beliau menuntut ilmu di Riyadh dan memasuki kolej dengan mengikuti kuliah syariah (Rumaizuddin Ghazali,2001)

Ibn Uthaimin adalah seorang ulama yang berpegang kepada akidah salafi yang menggabungkan maqasid syariah dan kaedah-kaedah agama, dengan aspek amalan dakwah fikah. Beliau terpengaruh dengan Ibn Taymiyyah, Ibn Qayyim, dan Ibn Baz walaupun dalam beberapa fatwanya masih terdapat pegangan beliau daripada Imam Ahmad bin Hanbal. Dalam banyak rujukan beliau, beliau memberi perhatian kepada pandangan Ibn Taymiyyah dan Ibn Qayyim, (Rumaizuddin Ghazali,2001).

### **5.1.1 Karya Ibn Uthaimin**

Ibn Uthaimin menulis banyak buku ketika hayatnya, kebanyakan buku beliau diambil manfaatnya kepada dunia Islam. Antara buku-buku yang beliau tulis adalah :

1. Al-Qawaid al-Muthlaa fi sifat Allah wa Asmaih il Husna
2. Aqeedatu Ahlus sunnah wa al-Jamaah
3. Sharh al-Lam’atul I’tiqad
4. Ahkam al-Udhiyyah wa thaakat
5. Fathu Rabbil Bariyyah

Buku yang ditulis daripada pengajaran dan kuliah beliau yang dituliskan adalah Al-Sharh al-Mumti’ ‘ala Zaad il Mustaqni’ (Muhsin al-Badr,2013)

### **5.1.2 Musaid bin Sulaiman al-Tayyar**

Nama penuh Musaid bin Sulaiman al-Tayyar adalah Abu Abd al-Malik Musa bin Sulayman bin Nasir al-Tayyar. Nisbah serta silsilah keluarga beliau, al-Tayyar dikatakan sampai kepada sepupu baginda nabi, Jaafar al-Tayyar Ibn Abi Talib r.a. Beliau dilahirkan di Zulfi Riyadh pada tahun 1965M. Beliau mendapat pendidikan awal di negeri tempat kelahirannya dan mengikuti kuliah Usuluddin di Universiti al-Imam Muhammad bin Saud al-Islamiyyah. Pada tahun 1409H, beliau mula mengajar di Kulliyyah Muallimin Riyadh dan menjadi pensyarah di Dirasat al-Quraniyyah. Beliau berjaya menyelesaikan pengajian master dan PhD di dalam bidang yang sama iaitu tafsir. Tajuk tesis PhD beliau adalah al-Tafsir al-Lughawi li al-Quran al-Karim dan berjaya meraih pangkat mumtaz. Beliau seterusnya menjadi professor di dalam bidang al-Quran di Fakulti Pendidikan, Universiti al-Malik al-Saud (Anas Bad Latif, 2016).

## **5.2 Sinopsis dan perbandingan buku Usul fi al-Tafsir dan Fusul fi Usul al-Tafsir**

### **5.2.1 Sinopsis karya Muhammad Salih Ibn Uthaymin dan Musaid Sulayman al-Tayyar**

Kitab Al-Usul fi al-Tafsir karangan Muhammad Salih Ibn Uthaymin adalah sebuah kitab yang menjelaskan secara umum berkaitan al-Quran. Salih Ibn Uthaymin membahagikan kepada 2 penjelasan panjang iaitu al-Quran dan juga tafsir al-Quran. Tajuk-tajuk yang dibahas dalam al-Quran adalah berkaitan penurunan al-Quran, sebab nuzul ayat, makiyyah dan madaniyyah, pengumpulan ayat al-Quran daripada zaman Rasulullah sehingga zaman Usman. Dalam menghuraikan tafsir al-Quran, Salih Ibn Uthaymin menjelaskan maksud tafsir, kewajipan mempelajarinya, rujukan dalam menulis tafsir, muhkam dan mutasyabih dalam al-Quran, bertentangan dengan al-Quran, sumpah, israiliyat, dan dhomir dalam al-Quran.

Manakala kitab Fusul fi Usul al-Tafsir karangan Musaid Sulayman Ibn al-Tayyar menjelaskan tentang ulum al-Quran. Pada awal penulisannya, beliau menjelaskan tentang usul al-Tafsir, iaitu jalan-jalan pentafsiran, sumber pentafsiran, ikhtilaf dalam tafsir salaf, masalah yang berkaitan dalam tafsir, cara salaf mentafsir al-Quran, kaedah tafsir, istilah al-Quran pada uslub dan lafaz dan qiraat dalam tafsir al-Quran.

### **5.2.2 Perbandingan sudut pandangan Salih Uthaymin dan Musaid bin Sulayman al-Tayyar di dalam karya.**

Perbezaan antara kedua-dua kitab ini adalah Salih Ibn Uthaymin menjelaskan dasar ilmu tafsir dengan permasalahan-permasalahan pokok umat Islam dalam memahami al-Quran dan ulum al-Quran seperti cara umat dan perbezaan umat dalam memahami ayat muhkam dan mutasyabih. Beliau memberikan penjelasan dan menolak dengan hujah-hujah beliau. Selain menjelaskan dengan terperinci berkaitan ulum al-Quran. Musaid Sulayman Ibn al-Tayyar pula menjelaskan tentang ulum al-Quran dengan lebih terperinci dan mendalam, iaitu pada pentafsiran, isu-isu yang berkaitan, isu-isu perbincangan, kaedah-kaedah ulama menulis tafsir al-Quran, menjelaskan pembelajaran al-Quran pada uslub dan makna dan juga mengetengahkan isu qiraat yang menjadi perselisihan dalam memahami makna yang tepat dalam al-Quran. Justeru, karangan Musaid Sulayman al-Tayyar lebih terperinci dalam memahami ulum al-Quran.

## **5.3 Perbezaan yang terdapat dalam kedua-dua karya**

## 5.3.1 Dalam pentafsiran al-Quran dengan al-Quran

Muhammad Salih Uthaymin dalam Usul fi al-Tafsir menjelaskan pentafsiran ayat dengan ayat. Manakala Musaid bin Sulayman al-Tayyar menjelaskan pentafsiran quran dengan quran dengan lebih terperinci iaitu, (1)bayan mujmal (2) taqyiid mutlak (3) takhsis al-am (4) tafsir mafhum min ayat b ayat ukhra (5) tafsir lafaz dengan lafaz (6) tafsir makna dengan makna (7) tafsir uslub fi ayat bi uslub fi ayat ukhra. ( Musaid Sulayman, 1993).

Justeru contoh daripada Salih Uthaimin dapat dilihat daripada penjelasan surah al-Tariq ayat 2 :

وَمَآ أَدۡرَىٰكَ مَا ٱلطَّارِقُ

Terjemahan : Tahukah kamu apakah al-thoriq itu?

Kemudian al-thoriq itu dapat dijelaskan pada ayat berikutnya, iaitu ayat 3 :

ٱلنَّجۡمُ ٱلثَّاقِبُ

Terjemahan : Bintang yang cahayanya menembus. ( Salih Uthaimin, 2016).

Manakala, Sulayman al-Tayyar pula menjelaskan penytafsiran al-Quran dengan Quran terdapat banyak cabang-cabang nya. Antaranya penjelasan surah al-Maidah ayat 1 :

… أُحِلَّتۡ لَكُم بَهِيمَةُ ٱلۡأَنۡعَٰمِ إِلَّا مَا يُتۡلَىٰ عَلَيۡكُمۡ ..

Terjemahan : Dihalalkan bagi kalian haiwan ternak kecuali yang akan dibacakan kepadamu.

Justeru lafaz (إِلَّا مَا يُتۡلَىٰ عَلَيۡكُمۡ ) merupakan mujmal (sesuatu yang ringkas yang tidak ada penjelasan lanjut). Namun ayat tersebut dapat difahami dalam ayat yang berikutnya iaitu :

حُرِّمَتۡ عَلَيۡكُمُ ٱلۡمَيۡتَةُ وَٱلدَّمُ وَلَحۡمُ ٱلۡخِنزِيرِ وَمَآ أُهِلَّ لِغَيۡرِ ٱللَّهِ بِهِۦ وَٱلۡمُنۡخَنِقَةُ وَٱلۡمَوۡقُوذَةُ وَٱلۡمُتَرَدِّيَةُ وَٱلنَّطِيحَةُ وَمَآ أَكَلَ ٱلسَّبُعُ إِلَّا مَا ذَكَّيۡتُمۡ وَمَا ذُبِحَ عَلَى ٱلنُّصُبِ

Terjemahan : *Diharamkan bagi kalian memakan bangkai, darah, daging dan babi dan binatang-binatang yang disembelih selain Allah, yang mati tercekik, yang mati dipukul, yang mati jatuh dari tempat yang tinggi, yang mati ditanduk dan yang mati dimakan binatang buas kecuali yang sempat kamu sembelih.* ( Musaid Sulaiman, 1993)

Justeru, ayat ini dapat memberikan kefahaman dan penjelasan terhadap firman Allah yang ringkas pada sebelum itu, iaitu pada ayat pertama.

## **5.3.2 Dalam pentafsiran al-quran dengan perkataan sahabat**

Terdapat sedikit perbezaan dalam penjelasan. Menurut Salih al-Uthaimin penjelasan al-Quran dengan perkataan sahabat adalah kerana mereka merupakan generasi yang paling jujur dalam mencari kebenaran, paling selamat dari hawa nafsu dan paling bersih dari penyimpangan memperoleh hidayah dan taufiq daripada Allah. Musaid Sulayman al-Tayyar lebih mendalam dan para ulama memerlukan perkataan para sahabat kerana mereka mempunyai rujukan-rujukan dan sumber yang kuat antaranya adalah :

i- Al-Quran al-Karim

Rasulullah mentafsirkan al-Quran dengan al-Quran, lalu para sahabat juga menggunakan kaedah sebagaimana Rasulullah SAW.

ii- Al-Sunnah al-Nabawiyyah

Para sahabat menggunakan sunah nabi sebagai tafsiran memahami ayat al-Quran kerana mereka selalu berhubungan dengan nabi dan mendengar tafsiran nabi terhadap sesuatu perkara dalam memahami al-Quran. Walaupun dalam beberapa perkara, mereka tidak mempunyai sanad dalam menjelaskan sesuatu perkara yang terjadi (mereka bersaksi seorang) atau pandangan mereka sendiri dalam sunnah rasul.

iii- Bahasa Arab

Bahasa al-Quran merupakan bahasa arab dan ianya merupakan bahasa sahabat. Ia merupakan suatu sumber bagi memahami bahasa keilahian yang akan diterjemah dalam tafsir al-Quran.

iv- Ahli kitab

Para sahabat banyak merujuk kepada ahli kitab dalam memahami al-Quran. Contohnya, Ibnu Abbas menulis surat kepada Abi al-Juld bertanyakan tentang maksud (al-Ra’d), Abi al-Juld merupakan pemilik kitab taurat pada ketika itu (Ahli Kitab)

## **5.4 Dalam kitab Usul fi al-Tafsir karya Musaid Sulayman al-Tayyar**

Beliau tidak mengkhususkan perbahasan muhkam dan mutashabih, ini berlawanan pula dengan Salih Ibn Uthaymin di dalam fusul fi al-Tafsir. Di dalam Usul fi al-Tafsir, Musaid menjelaskan tentang jalan-jalan memahami kaedah tafsir ahli salaf sahaja, namun tidak menjelaskan kedudukan ayat muhkam dan mutashabih. Ini dapat dilihat berdasarkan contoh-contoh yang berikut.

Musaid Sulayman al-Tayyar membahagikan tafsir salaf kepada enam bahagian :

i- Tafsir dengan ketepatan bahasa

Pentafsir mentafsir al-Quran bertepatan dengan kefahaman bagi memahami bahasa arab

ii- Tafsir dengan kelaziman sesuatu keadaan

Pentafsir mentafsir al-Quran mengikut kefahaman uruf dan akal dalam memahami ayat tersebut, bukan berdasarkan lafaz.

iii- Tafsir dengan satu juzu makna

Mentafsirkan al-Quran atau makna dari lafaz itu dengan makna yang menyeluruh. Berdasarkan ayat *Wa ja’alani Mubarakan Aynama Kunta.* Maksud (mubarak) adalah banyaknya kebaikan.

iv- Tafsir dengan misal

Tafsir dengan misal, sebagai contoh. Kebaikan adalah solat. Berdasarkan ayat *Innal Hasanat Yuzhibna al-Sayyi’at. Hasanat* yang dimaksudkan adalah solat.

v- Tafsir dengan qiyas dan i’tibar

Ini dapat difahami dengan *contoh La Taqrab al-Solata wa antum tsukara,* *tsukara* adalah mengantuk, ia bukanlah mabuk.

vi- Tafsir dengan isyarat

Tasir isyarat ini adalah bergantung dengan hati pentafsir kerana isyarat adalah pemahaman pentafsir dalam memahami al-Quran secara keseluruhan. Bukan daripada mana-mana nas yang disebutkan. (Musaid Sulayman,1993.)

Manakala Salih Ibn Uthaymin pula menyebutkan tafsir-tafsir salaf dan penjelasannya di dalam ayat mutasyabih.. Ia bukanlah diletakkan di dalam tajuk tafsir salaf namun dikhususkan secara khas di dalam tajuk mutasyabih. Ini dapatlah dilihat di dalam penerangannya dalam jenis mutasyabih dalam al-Quran iaitu :

i- **Mutasyabih hakiki**

Iaitu tidak mengetahui hakikat dan dan kaifiyah sesuatu, iaitu hakikat sifat Allah. Allah tidak diketahui melainkan dengan al-Quran sahaja, namun makna dan hakikatnya tidak diketahui. Contoh ayat :

*“Al-Rahmanu ‘ala al-‘Arsy al-astawa”*

Salih Uthaymin berpendapat, perlulah mengimani sahaja tanpa bertanyakan apa-apa sebagaimana kata Imam Malik, Istiwa’ (tinggi) di atas arasy itu sudah maklum, kaifiyahnya tidak diketahui, iman kepadanya adalah wajib, bertanya tentangnya (bagaimana istiwa) adalah bid’ah.

ii- **Mutasyabih nisbi**

Ayat yang samar bagi sebahagian orang namun tidak samar bagi sebahagian yang lain. Justeru, ia boleh dipertanyakan kepada orang lain yang lebih dalam ilmu tentang al-Quran. Contoh ayat :

*لَيْسَ كَمِثْلِهِۦ شَىْءٌ*

*Maksudnya: Tidak ada sesuatu pun yang serupa dengan DIA (Allah).* (As-Syura: 11)

Salih Uthaymin mengatakan, ahli ta’thil meniadakan sifat bagi Allah, kerana mereka berpendapat, mengadakan sifat bagi Allah justeru mengharuskan dalam menyerupakan Allah dengan sesuatu, namun bagi Salih Uthaimin, pandangan mereka ini menolak banyak ayat yang menetapkan sifat. Bagi Salih Uthaymin, pandangan ahli ta’thil telah tersamar kerana tidak memahami ayat. (Nor Kandir, 2018).

# **6.0 Kesimpulan**

Ulum al-Quran adalah suatu ilmu yang mengetengahkan isu-isu dalam memahami al-Quran, skop-skop perbincangan dalam al-Quran, perbincangan seputar permasalahan al-Quran, penyusunan al-Quran, memahami cara ulama menjelaskan ayat al-Quran, pentafsiran al-Quran dengan beragam gaya dan cara, rujukan-rujukan tafsir al-Quran, dan sebagainya. Ini adalah ilmu tunjang dalam memahami al-Quran. Namun, terdapat perbezaan ulama dalam memahami al-Quran mengikut perbezaan mazhab dan pandangan. Perbezaan ini juga membentuk cara ulama mazhab masing-masing mentafsir al-Quran. Sebagaimana Ibn Jawzi yang memiliki kecenderungan dengan mazhab hanbali, manakala Imam Baidawi mengikut mazhab Syafie. Namun tidaklah menjadi satu permasalahan jika kedua-dua mazhab dan pandangan apabila saling memahami isu-isu yang diperselisihkan dan menerima perbezaan yang terdapat di dalam mazhab masing-masing. Justeru, disebalik memahami isu-isu permasalahan mazhab, sewajarnya diketengahkan isu-isu persefahaman agar mazhab-mazhab Ahli Sunnah kembali kepada titik temu yang sama, iaitu bertunjangkan al-Quran dan Sunnah baginda Nabi Muhammad SAW.

# **Rujukan**

Amin. (2017). *Metodologi penafsiran Ibnu Al-Jauzi dalam tafsirnya Zad al-Masir fi Ilm al-Tafsir*. UIN Sunan Gunung Djati Bandung, Bandung, Indonesia.

Anas Bad Latif. (2016). 20 Tahun Bersama Usul al Tafsir: Terjemahan Wawancara Bersama Prof. Dr. Musa’id al Tayyar. Diambil dari https://ar.islamway.net/article/56030

Andi Muhammad Ali Amiruddin. (2013). Khazanah Tafsir Singkat Ibn al-Jawzi, Zad al-Masir fi Ilm al-Tafsir. *UIN Alauddin Makassar*, *1*, 12.

Hawirah Masnung. (2013). *Anwar al-Tanzil wa Asrar al-Ta’wil Karya al-Baidawi* (Universitas Islam Negeri Alauddin Makassar). Universitas Islam Negeri Alauddin Makassar, Makassar. Diambil dari http://repositori.uin-alauddin.ac.id/2913/

Hussin Salamon. (2003). Kesan Perbezaan Aliran Mazhab Terhadap Kesatuan Masyarakat Islam. Satu Kajian Kes Ke atas Kakitangan Universiti Teknologi Malaysia (UTM). *Universiti Teknologi Malaysia*, 59.

Manna’ al-Qattan. (2007). *Manna’ al-Qattan*. Kaherah, Mesir: Maktabah Wahbah.

Muhammad Ibn Solih Uthaymin, *Dasar Ilmu Tafsir*, ter. Nor Kandir, Pustaka Syabab, Dar al-Mustafa, cet. 2016.

Nasir al-Din Abi al-Khayr Abdullah Ibn Umar Ibn Muhammad al-Syirazi al-Syafie al-Baydhawi (691H) *Anwar al-Tanzil wa Asrar al-Ta’wil al-Ma’ruf bi tafsir al-Baydhawi*, Dar Ihya’ al-Turath al-Arabi: Beirut, Juz 1, 9-13.

Nina Karlina. (2011). *Metode dan Corak Tafsir al-Baidhawi (Studi Analisis Terhadap Tafsir Anwar al-Tanzil wa Asrar Al-Ta`wil)*. Universitas Islam Negeri Sultan Syarif Kasim, Riau.

Sifatu Safwa. (2022). Zaad al-Maseer fi ’ilm at-Tafseer—Ibn al-Jawzi. Diambil 21 Oktober 2022, dari SifatuSafwa website: https://www.sifatusafwa.com/en/entire-tafsir/zaad-al-maseer-fi-ilm-at-tafseer-ibn-al-jawzi.html

Syamsul Wathani. (2018). Al-I’tizalat dalam Tafsir Anwar al-Tanzil wa Asrar al-Ta’wil Karya al-Baidawi. *El-Umdah : Jurnal al-Quran dan Tafsir*, *1*.